Omkring 100-150 autonome har onsdag eftermiddag angrebet fire-fem højreorienterede personer, som delte pebernødder ud ved Frederiksberg Centret i København.

Det oplyser politiet til DR Nyheder.

- Der er tale om 100-150 autonome, siger vagtchefen ved Københavns Politi, Mads Firlings.

- Der var nogle ganske få højreorienterede, der delte pebernødder ud foran centret, fortæller vagtchef Mads Firlings fra Københavns Politi.

Smed med lidt af hvert

- De bliver så angrebet af en stor gruppe autonome, fortsætter han.

Ifølge vagtchefen blev der i forbindelse med sammenstødet "kastet med lidt af hvert".

- Men vi har ingen meldinger om tilskadekomne, og der er ingen anholdte, siger Mads Firlings.

Da venstrefløjsaktivisterne dukkede op, stak flere af højrefløjsaktivisterne af, og politiet kørte et par af dem væk.

Vil stoppe dem

- Det gjorde vi af hensyn til deres sikkerhed, og ikke mindst af hensyn til sikkerheden for de mange besøgende og handlende i Frederiksberg Centret, forklarer vagtchefen.

Derefter faldt der ro over gemytterne og først på aftenen var de mange autonome på vej væk fra området igen.

På hjemmesiden modkraft.dk havde Antifascitisk Aktion indkaldt til møde på Blågårds Plads på Nørrebro.